IC3, litreret MFA-FF-MFB (MF), er betegnelsen for DSB's intercity-togsæt, der leveredes i årene 1989-98 af ABB Scandia i Randers. Togsættet er dieseldrevet og består af tre vogne med i alt 144 siddepladser og en maksimalt tilladt hastighed på 180 km/t. IC3 er bygget i 149 eksemplarer og eksporteret til Sverige og Israel. Op til fem togsæt kan sammenkobles til en samlet længde på 292,5 meter og med i alt 720 siddepladser. 
IC3 er videreudviklet i en elektrisk version, betegnet IR4, der samkører med IC3 i landsdelstrafikken. IC3 findes endvidere i en to-vognsversion hos Regionstog benævnt IC2. Den seneste videreudvikling er Øresundstoget, der er produceret fra 2000 til 2012 i 111 eksemplarer.
Den 13. januar 2015 er det 25 år siden, at de første IC3-togsæt kom i drift som lyntog for DSB. ("Læs mere..")
